Lukuaika noin 2 min

Espoossa metro mahdollistaa kasvu- ja kehityskäytävän varrelle rakentuvan elinvoimaisen ja kilpailukykyisen taloudellisesti, ekologisesti ja sosiaalisesti kestävän alueen.

Länsimetron kasvu- ja kehityskäytävä vetää asumisen lisäksi puoleensa tietointensiivisiä työpaikkoja. Metron alueelle tavoitellaan vuoteen 2050 mennessä 180 000 asukasta ja 85 000 työpaikkaa. Radan varsi ei muodostu vain henkisestä pääomasta, vaan myös fiksusta ja päästöttömästä rakentamisesta. Rakentuva alue on houkutteleva uusien tuotteiden, palveluiden ja digitaalisten ratkaisujen investoinneille sekä innovaatioille. Erityisesti tehokas ja monipuolinen yhdyskuntarakenne sekä toimiva joukkoliikenne ovat tärkeitä osaavan työvoiman ja yritysten sijoittumisen valinnoissa. Rakentamalla kestävästi kaupunkia toimimme kuskin paikalla kohti elinvoimaisen alueen luomista.

Päästöttömään rakentamiseen ja asumiseen tarvitaan monia osatekijöitä. Puurakentaminen ja energiaratkaisut ovat osa palettia. Yhteistyössä eri sidosryhmien kanssa haemme teollisen puurakentamisen malleja ja toimintakonsepteja. Yrityksillä ja muilla kumppaneilla on merkittäviä mahdollisuuksia uusien ratkaisujen kehittämiseen ja kilpailukyvyn edistymiseen.

Energiaratkaisujen osalta teemme yhteistyötä kaupallisten toimijoiden kanssa, jotta pääsemme lähemmäs päästötöntä energiantuotantoa. Tavoitteena on kulkea kohti kestäviä energiaratkaisuja siten, että teknologia- ja liiketoimintaratkaisut toimivat kansainvälisen luokan tuote- ja palvelureferensseinä.

Yhdyskuntarakenteen on oltava tehokasta ja tiivistä sekä mahdollistettava palveluiden sijoittuminen hyvien joukkoliikenneyhteyksien äärelle. Tiivis kaupunkirakenne mahdollistaa myös asukkaille tärkeän lähiluonnon sekä luonnon monimuotoisuuden säilymisen.

Länsimetron kasvu- ja kehityskäytävän älykkäät ja vähähiiliset rakentamisen ratkaisut luovat uusia avauksia koko Suomen taloudelliselle ja ekologiselle kestävyydelle.

Kestävä tulevaisuus alkaa yhteistyöstä. Espoo on avoin innovaatioille.